Document ID: 32004R0013

Komisjoni määrus (EÜ) nr 13/2004,
8. detsember 2003,
millega määratakse kindlaks nõukogu määruse (EMÜ) nr 1108/70 artikli 3 punktis d sätestatud merelaevadele laevatatavate veeteede loetelu sisu
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 4. juuni 1970. aasta määrust (EMÜ) nr 1108/70, millega kehtestatakse infrastruktuurikulude raamatupidamissüsteem raudtee-, maantee- ja siseveetranspordi suhtes, [1] viimati muudetud Austria, Soome ja Rootsi ühinemisaktiga, eriti selle artikli 3 lõiget d,
ning arvestades järgmist:
(1) Komisjoni 9. veebruari 1971. aasta määrus (EMÜ) nr 281/71, millega määratakse kindlaks nõukogu 4. juuni 1970. aasta määruse (EMÜ) nr 1108/70 artikli 3 punktis e sätestatud merelaevadele laevatatavate veeteede loetelu sisu, [2] on mitu korda oluliselt muudetud. [3] Selguse ja otstarbekuse huvides tuleks nimetatud määrus kodifitseerida.
(2) Määruses (EMÜ) nr 1108/70 nähakse ette, et infrastruktuurikulusid käsitlevat raamatupidamist ei ole mitmete infrastruktuuriliikide puhul vaja. Käesolevat sätet kohaldatakse muu hulgas teatavate merelaevadele laevatatavate veeteede suhtes, mille loetelu koostab komisjon.
(3) Selle loetelu koostamisel tuleb arvesse võtta merelaevadele laevatatavatel veeteedel toimuva liikluse osa siseveeliikluses või seda, kui soovitav on kehtestada selliste veeteede suhtes infrastruktuurikulusid käsitlev raamatupidamissüsteem, pidades silmas infrastruktuuri kasutamise maksustamissüsteemi kasutuselevõtmist,
ON VASTU VÕTNUD KÄESOLEVA MÄÄRUSE:
Artikkel 1
Nõukogu määruse (EMÜ) nr 1108/70 artikli 3 punktis d sätestatud merelaevadele laevatatavate veeteede loetelu on esitatud käesoleva määruse I lisas:
Artikkel 2
Määrus (EMÜ) nr 281/71 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele ja neid tuleb lugeda III lisas esitatud vastavustabeli kohaselt.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 8. detsember 2003

Labels: 8